CELEX: 52019PC0246
Language: el
Date: 2019-06-04
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.6.2019
            COM(2019) 246 final
            2019/0121(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στη Γενική Συνέλευση του ΔΟΑΟ στις 19 Ιουλίου 2019, σε σχέση με την προβλεπόμενη έκδοση ψηφισμάτων του ΔΟΑΟ τα οποία ενδέχεται να παράγουν έννομα αποτελέσματα για την ενωσιακή νομοθεσία.
            
            
               2.Πλαίσιο της πρότασης
            
            
               2.1.Ειδικό καθεστώς της ΕΕ εντός του ΔΟΑΟ
            
            
               Επί του παρόντος, μέλη του ΔΟΑΟ είναι 47 κράτη, εκ των οποίων 20 είναι κράτη μέλη της Ένωσης. Η ΕΕ δεν είναι μέλος του ΔΟΑΟ. Ωστόσο, από τις 20 Οκτωβρίου 2017, ο ΔΟΑΟ έχει χορηγήσει στην Ένωση το ειδικό καθεστώς που προβλέπεται στο άρθρο 4 του εσωτερικού κανονισμού του ΔΟΑΟ, το οποίο της δίνει τη δυνατότητα να παρεμβαίνει στις εργασίες των επιτροπών, των υποεπιτροπών και των ομάδων εμπειρογνωμόνων και να παρίσταται στις συνεδριάσεις της Γενικής Συνέλευσης και της Εκτελεστικής Επιτροπής.
            
            
               2.2.Ο ΔΟΑΟ
            
            
               Ο Διεθνής Οργανισμός Αμπέλου και Οίνου (ΔΟΑΟ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα της αμπέλου και του οίνου, των ποτών με βάση τον οίνο, των επιτραπέζιων σταφυλιών, της σταφίδας και άλλων αμπελοοινικών προϊόντων. Οι στόχοι του ΔΟΑΟ είναι i) να ενημερώνει για μέτρα με τα οποία μπορούν να ληφθούν υπόψη οι ανησυχίες των παραγωγών, των καταναλωτών και άλλων παραγόντων στον τομέα των αμπελοοινικών προϊόντων, ii) να συνδράμει τους άλλους διεθνείς οργανισμούς που ασκούν δραστηριότητες τυποποίησης και iii) να συμβάλλει στη διεθνή εναρμόνιση των υφιστάμενων πρακτικών και προτύπων.
            
            
               2.3.Η προτεινόμενη πράξη του ΔΟΑΟ
            
            
               Η επόμενη Γενική Συνέλευση του ΔΟΑΟ θα πραγματοποιηθεί στην Ελβετία στις 19 Ιουλίου 2019. Σε αυτό το πλαίσιο και με βάση τις συζητήσεις κατά τη συνεδρίαση της ομάδας εμπειρογνωμόνων που πραγματοποιήθηκε τον Μάρτιο και τον Απρίλιο του 2019 στο Παρίσι, αναμένεται ότι στην ημερήσια διάταξη της Γενικής Συνέλευσης θα περιλαμβάνονται προς έγκριση τα ακόλουθα ψηφίσματα, που παράγουν έννομα αποτελέσματα για την ενωσιακή νομοθεσία:
            
            
               –σχέδιο ψηφίσματος OENO-MICRO 16-594A για τον καθορισμό νέας οινολογικής πρακτικής και σχέδιο ψηφίσματος OENO-MICRO 17-611 για την επικαιροποίηση των στόχων υφιστάμενης οινολογικής πρακτικής. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013
                  1
               , καθώς και με το άρθρο 9 του κανονισμού (ΕΚ) αριθ. 606/2009
                  2
               , τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία·
            
            
               –σχέδια ψηφισμάτων OENO-TECHNO 15-586, 17-612, 17-613 για την επικαιροποίηση των εφαρμογών και των στόχων των αντίστοιχων οινολογικών πρακτικών, σχέδιο ψηφίσματος OENO-TECHNO 18-633 για την προσθήκη της χρήσης νέας ουσίας για τη διενέργεια της υφιστάμενης οινολογικής πρακτικής και του σχεδίου ψηφίσματος OENO-TECHNO 17-616 για τον καθορισμό νέας οινολογικής πρακτικής για την παραγωγή οίνου. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία·
            
            
               –σχέδια ψηφισμάτων OENO-SPECIF 17-617, 18-646 και 18-650 για την επικαιροποίηση των μονογραφιών που καθορίζουν τις προδιαγραφές για την καθαρότητα και την ταυτοποίηση ουσιών που χρησιμοποιούνται σε οινολογικές πρακτικές. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, καθώς και με το άρθρο 9 του κανονισμού (ΕΚ) αριθ. 606/2009, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία·
            
            
               –σχέδια ψηφισμάτων OENO-SCMA 16-596, 17-619, 17-621 και σχέδιο ψηφίσματος OENO-SCMA 17-622 για τον καθορισμό νέων μεθόδων ανάλυσης. OENO-SCMA 18-638 για τον καθορισμό νέας μεθόδου ανάλυσης και τον προσδιορισμό νέου ορίου όσον αφορά την παρουσία μολύβδου στον οίνο. Σύμφωνα με το άρθρο 80 παράγραφος 3 στοιχείο α) και το άρθρο 80 παράγραφος 5 του κανονισμού (ΕΕ) αριθ. 1308/2013, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία.
            
            
               
                  Όπως και κατά το παρελθόν, αναμένεται ότι η ημερήσια διάταξη της συνεδρίασης της Γενικής Συνέλευσης του ΔΟΑΟ θα τροποποιηθεί περαιτέρω και ότι θα προστεθούν στην ημερήσια διάταξη συμπληρωματικά ψηφίσματα που παράγουν έννομα αποτελέσματα για την ενωσιακή νομοθεσία. Προκειμένου να εξασφαλιστεί η αποτελεσματικότητα των εργασιών της Γενικής Συνέλευσης, με ταυτόχρονη τήρηση των κανόνων των Συνθηκών, η Επιτροπή θα συμπληρώσει ή θα τροποποιήσει, σε εύθετο χρόνο, την παρούσα πρόταση για να μπορέσει το Συμβούλιο να εγκρίνει τη θέση που θα υποστηριχθεί όσον αφορά και τα εν λόγω ψηφίσματα.
               
            
            
               3.Θέση που πρέπει να ληφθεί εξ ονόματος της Ένωσης
            
            
               Τα σχέδια ψηφισμάτων που θα υποβληθούν σε ψηφοφορία στην επόμενη Γενική Συνέλευση του ΔΟΑΟ έχουν συζητηθεί εκτενώς μεταξύ επιστημονικών και τεχνικών εμπειρογνωμόνων του αμπελοοινικού τομέα. Συμβάλλουν στη διεθνή εναρμόνιση των προτύπων του οίνου και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο προϊόντων του αμπελοοινικού τομέα. Ως εκ τούτου, θα πρέπει να υποστηριχθούν.
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία
                  3
               .
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει, επίσης, πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .
            
            
               4.1.2.Εφαρμογή στην προκειμένη περίπτωση
            
            
               Ο Διεθνής Οργανισμός Αμπέλου και Οίνου (ΔΟΑΟ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα της αμπέλου και του οίνου, των ποτών με βάση τον οίνο, των επιτραπέζιων σταφυλιών, της σταφίδας και άλλων αμπελοοινικών προϊόντων. Επί του παρόντος, μέλη του ΔΟΑΟ είναι 46 κράτη, εκ των οποίων 20 είναι κράτη μέλη της Ένωσης. Η ΕΕ δεν είναι μέλος του ΔΟΑΟ. Ωστόσο, από τις 20 Οκτωβρίου 2017, ο ΔΟΑΟ έχει χορηγήσει στην Ένωση το ειδικό καθεστώς που προβλέπεται στο άρθρο 4 του εσωτερικού κανονισμού του ΔΟΑΟ, το οποίο της δίνει τη δυνατότητα να παρεμβαίνει στις εργασίες των επιτροπών, των υποεπιτροπών και των ομάδων εμπειρογνωμόνων και να παρίσταται στις συνεδριάσεις της Γενικής Συνέλευσης και της Εκτελεστικής Επιτροπής. 
            
            
               Σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου και τον κανονισμό (ΕΚ) αριθ. 606/2009 της Επιτροπής, ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ παράγουν έννομα αποτελέσματα για την ενωσιακή νομοθεσία. Η θέση της Ένωσης όσον αφορά τα ψηφίσματα αυτά σχετικά με θέματα που υπάγονται στην αρμοδιότητά της θα πρέπει, επομένως, να εγκρίνεται από το Συμβούλιο και να εκφράζεται στις συνόδους του ΔΟΑΟ από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης. 
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προς έκδοση πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος των προβλεπόμενων σχεδίων ψηφισμάτων αφορά την εναρμόνιση των προτύπων του οίνου και, ως εκ τούτου, την εφαρμογή της κοινής γεωργικής πολιτικής. Ως εκ τούτου, η ουσιαστική νομική βάση για την προτεινόμενη απόφαση περιλαμβάνει το άρθρο 43 της ΣΛΕΕ.
            
            
               4.3.Συμπέρασμα
            
            
               Το άρθρο 43 σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση της προτεινόμενης απόφασης.
            
            
               5.Δημοσίευση της προς έκδοση πράξης
            
            
               Άνευ αντικείμενου
            
            
               2019/0121 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Ο Διεθνής Οργανισμός Αμπέλου και Οίνου (OIV) θα εξετάσει και ενδεχομένως θα εγκρίνει ψηφίσματα τα οποία θα επηρεάσουν την ενωσιακή νομοθεσία κατά την προσεχή Γενική Συνέλευσή του στις 19 Ιουλίου 2019. Η Ένωση δεν είναι μέλος του ΔΟΑΟ. Ωστόσο, στις 20 Οκτωβρίου 2017, ο ΔΟΑΟ χορήγησε στην Ένωση το ειδικό καθεστώς που προβλέπεται στο άρθρο 4 του εσωτερικού κανονισμού του ΔΟΑΟ.
            
            
               (2)20 κράτη μέλη της ΕΕ είναι μέλη του ΔΟΑΟ. Τα κράτη μέλη αυτά δύνανται να προτείνουν τροποποιήσεις στα σχέδια ψηφισμάτων του ΔΟΑΟ και θα κληθούν να εγκρίνουν ορισμένα από τα σχέδια ψηφισμάτων του ΔΟΑΟ κατά την προσεχή Γενική Συνέλευση του ΔΟΑΟ στις 19 Ιουλίου 2019.
            
            
               (3)Η θέση της Ένωσης όσον αφορά τα ψηφίσματα αυτά σχετικά με θέματα που υπάγονται στην αρμοδιότητά της θα πρέπει, επομένως, να εγκρίνεται από το Συμβούλιο και να εκφράζεται στις συνόδους του ΔΟΑΟ από τα κράτη μέλη τα οποία είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης.
            
            
               (4)Σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
                  5
                και τον κανονισμό (ΕΚ) αριθ. 606/2009 της Επιτροπής
                  6
               , ορισμένα από τα ψηφίσματα που έχουν εγκριθεί και δημοσιευθεί από τον ΔΟΑΟ επηρεάζουν την ενωσιακή νομοθεσία.
            
            
               (5)Το άρθρο 80 παράγραφος 3 στοιχείο α) του κανονισμού (ΕΕ) αριθ. 1308/2013 προβλέπει ότι η Επιτροπή πρέπει να λαμβάνει υπόψη τις οινολογικές πρακτικές και μεθόδους ανάλυσης που συνιστά και δημοσιεύει ο ΔΟΑΟ όταν εγκρίνει οινολογικές πρακτικές.
            
            
               (6)Το άρθρο 80 παράγραφος 5 του κανονισμού (ΕΕ) αριθ. 1308/2013 προβλέπει ότι η Επιτροπή, κατά τον καθορισμό των μεθόδων ανάλυσης για να διαπιστωθεί η σύσταση των προϊόντων του αμπελοοινικού τομέα, θα βασίσει τις εν λόγω μεθόδους σε κάθε σχετική μέθοδο που συνιστά και δημοσιεύει ο ΔΟΑΟ, εκτός αν είναι αναποτελεσματική ή ακατάλληλη για τον σκοπό που επιδιώκει η Ένωση.
            
            
               (7)Το άρθρο 90 παράγραφος 2 του κανονισμού (ΕΕ) αριθ. 1308/2013 προβλέπει ότι τα προϊόντα του αμπελοοινικού τομέα που εισάγονται στην Ένωση πρέπει να παράγονται σύμφωνα με οινολογικές πρακτικές εγκεκριμένες από την Ένωση δυνάμει του εν λόγω κανονισμού ή, πριν από την εν λόγω έγκριση, σύμφωνα με οινολογικές πρακτικές τις οποίες συνιστά και δημοσιεύει ο ΔΟΑΟ.
            
            
               (8)Το άρθρο 9 του κανονισμού (ΕΚ) αριθ. 606/2009 προβλέπει ότι, εφόσον δεν καθορίζονται από την Επιτροπή, οι προδιαγραφές για την καθαρότητα και την ταυτοποίηση των ουσιών που χρησιμοποιούνται στις οινολογικές πρακτικές πρέπει να είναι εκείνες που καθορίζονται και δημοσιεύονται από τον ΔΟΑΟ.
            
            
               (9)Το σχέδιο ψηφίσματος OENO-MICRO 16-594A καθορίζει νέα οινολογική πρακτική. Το σχέδιο ψηφίσματος OENO-MICRO 17-611 επικαιροποιεί τους στόχους υφιστάμενης οινολογικής πρακτικής. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, καθώς και με το άρθρο 9 του κανονισμού (ΕΚ) αριθ. 606/2009, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία.
            
            
               (10)Τα σχέδια ψηφισμάτων OENO-TECHNO 15-586, 17-612 και 17-613 επικαιροποιούν τις εφαρμογές και τους στόχους των αντίστοιχων οινολογικών πρακτικών. Το σχέδιο ψηφίσματος OENO-TECHNO 18-633 προσθέτει τη χρήση νέας ουσίας για τη διενέργεια υφιστάμενης οινολογικής πρακτικής. Το σχέδιο ψηφίσματος OENO-TECHNO 17-616 καθορίζει νέα οινολογική πρακτική για την παραγωγή οίνου. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία.
            
            
               (11)Τα σχέδια ψηφισμάτων OENO-SPECIF 17-617, 18-646 και 18-650 επικαιροποιούν τις μονογραφίες που καθορίζουν τις προδιαγραφές για την καθαρότητα και την ταυτοποίηση ουσιών που χρησιμοποιούνται σε οινολογικές πρακτικές. Σύμφωνα με το άρθρο 80 παράγραφος 3 στοιχείο α) και το άρθρο 90 παράγραφος 2 του κανονισμού (ΕΕ) αριθ. 1308/2013, καθώς και με το άρθρο 9 του κανονισμού (ΕΚ) αριθ. 606/2009, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία.
            
            
               (12)Τα σχέδια ψηφισμάτων OENO-SCMA 16-596, 17-619, 17-621 και 17-622 καθορίζουν νέες μεθόδους ανάλυσης. Το σχέδιο ψηφίσματος OENO-SCMA 18-638 καθορίζει νέα μέθοδο ανάλυσης και προσδιορίζει νέο όριο όσον αφορά την παρουσία μολύβδου στον οίνο. Σύμφωνα με το άρθρο 80 παράγραφος 3 στοιχείο α) και το άρθρο 80 παράγραφος 5 του κανονισμού (ΕΕ) αριθ. 1308/2013, τα εν λόγω ψηφίσματα θα παράγουν έννομα αποτελέσματα για την ενωσιακή νομοθεσία.
            
            
               (13)Τα εν λόγω σχέδια ψηφισμάτων συζητήθηκαν εκτενώς μεταξύ επιστημονικών και τεχνικών εμπειρογνωμόνων του αμπελοοινικού τομέα. Συμβάλλουν στη διεθνή εναρμόνιση των προτύπων του οίνου και θα καθορίσουν το πλαίσιο που θα εξασφαλίζει τον θεμιτό ανταγωνισμό στο εμπόριο των προϊόντων του αμπελοοινικού τομέα. Ως εκ τούτου, θα πρέπει να υποστηριχθούν.
            
            
               (14)Για να παρασχεθεί η αναγκαία ευελιξία κατά τη διάρκεια των διαπραγματεύσεων πριν από τη Γενική Συνέλευση του ΔΟΑΟ, θα πρέπει να εξουσιοδοτηθούν τα κράτη μέλη που είναι μέλη του ΔΟΑΟ προκειμένου να συμφωνήσουν ως προς τροποποιήσεις των ψηφισμάτων αυτών, υπό την προϋπόθεση ότι οι τροποποιήσεις αυτές δεν αλλοιώνουν την ουσία των ψηφισμάτων,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
         
         
            
               Άρθρο 1
            
            
               Η θέση που θα πρέπει να ληφθεί, εξ ονόματος της Ένωσης, κατά τη Γενική Συνέλευση του Διεθνούς Οργανισμού Αμπέλου και Οίνου (ΔΟΑΟ) της 19ης Ιουλίου 2019, καθορίζεται στο παράρτημα και εκφράζεται από τα κράτη μέλη που είναι μέλη του ΔΟΑΟ και τα οποία ενεργούν από κοινού προς το συμφέρον της Ένωσης.
            
            
               
            
            
               Άρθρο 2
            
            
               1.Όταν η θέση που αναφέρεται στο άρθρο 1 ενδέχεται να επηρεαστεί από νέες επιστημονικές ή τεχνικές πληροφορίες οι οποίες παρουσιάζονται πριν ή κατά τη διάρκεια των συνεδριάσεων του ΔΟΑΟ, τα κράτη μέλη που είναι μέλη του ΔΟΑΟ ζητούν την αναβολή της ψηφοφορίας στη Γενική Συνέλευση του ΔΟΑΟ έως ότου η Ένωση διαμορφώσει θέση με βάση τα νέα στοιχεία.
            
            
               2.Ύστερα από συντονισμό, ιδίως επιτόπιο, και δίχως άλλη απόφαση του Συμβουλίου για τον καθορισμό της θέσης της Ένωσης, τα κράτη μέλη που είναι μέλη του ΔΟΑΟ, ενεργώντας από κοινού προς το συμφέρον της Ένωσης, δύνανται να συμφωνήσουν επί τροποποιήσεων των σχεδίων ψηφισμάτων που αναφέρονται στο παράρτημα, οι οποίες δεν αλλοιώνουν την ουσία τους.
            
            
               Άρθρο 3
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (2)
                  
                        Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.
               
               
                  
                     (4)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.
               
               
                  
                     (5)
                  
                        Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
               
               
                  
                     (6)
                  
                        Κανονισμός (ΕΚ) αριθ. 606/2009 της Επιτροπής, της 10ης Ιουλίου 2009, για καθορισμό ορισμένων λεπτομερειών εφαρμογής του κανονισμού (ΕΚ) αριθ. 479/2008 όσον αφορά τις κατηγορίες αμπελοοινικών προϊόντων, τις οινολογικές πρακτικές και τους περιορισμούς στους οποίους υπόκεινται (ΕΕ L 193 της 24.7.2009, σ. 1).
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.6.2019
            COM(2019) 246 final
            ΠΑΡΑΡΤΗΜΑ
            της
            ΠρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στον Διεθνή Οργανισμό Αμπέλου και Οίνου (ΔΟΑΟ)
            
               
         
         
            
               ΠΑΡΑΡΤΗΜΑ
            
            
            
               Κατάλογος των σχεδίων ψηφισμάτων στο στάδιο 7 που θα τεθούν σε ψηφοφορία στη γενική συνέλευση του ΔΟΑΟ τον Ιούλιο του 2019
            
            
            
                     
                        Αναφ. ψηφίσματος
                     
                  
                  
                     
                        Στάδιο
                     
                  
                  
                     
                        Τίτλος
                     
                  
               
                     
                        OENO-MICRO 16-594A
                     
                  
                  
                     
                        7
                     
                  
                  
                     
                        Εξάλειψη άγριων μικροοργανισμών στα σταφύλια και τα γλεύκη σταφυλιών με ασυνεχείς διεργασίες υψηλής πίεσης (υψηλή υδροστατική πίεση — HHP)
                     
                  
               
                     
                        OENO-MICRO 17-611
                     
                  
                  
                     
                        7
                     
                  
                  
                     
                        Μείωση της οξύτητας με βακτήρια γαλακτικού οξέος 
                     
                  
               
                     
                        OENO-TECHNO 15-586
                     
                  
                  
                     
                        7
                     
                  
                  
                     
                        Όριο καρβοξυμεθυλοκυτταρίνης του ΔΟΑΟ — επικαιροποίηση 
                     
                  
               
                     
                        OENO-TECHNO 17-612
                     
                  
                  
                     
                        7
                     
                  
                  
                     
                        Επικαιροποίηση της οινολογικής πρακτικής για την προσθήκη τανίνης στα γλεύκη 
                     
                  
               
                     
                        OENO-TECHNO 17-613
                     
                  
                  
                     
                        7
                     
                  
                  
                     
                        Επικαιροποίηση της οινολογικής πρακτικής για την προσθήκη τανίνης στους οίνους 
                     
                  
               
                     
                        OENO-TECHNO 17-616
                     
                  
                  
                     
                        7
                     
                  
                  
                     
                        Εξαγωγή φαινολικών και/ή αρωματικών ενώσεων από σταφύλια με χρήση υπερήχων
                     
                  
               
                     
                        OENO-TECHNO 18-633
                     
                  
                  
                     
                        7
                     
                  
                  
                     
                        Επικαιροποίηση του φακέλου 2.3.2. Ενεργοποιητές ζύμωσης: κυτταρίνη τροφίμων (από το στάδιο 3)
                     
                  
               
                     
                        OENO-SPECIF 17-617
                     
                  
                  
                     
                        7
                     
                  
                  
                     
                        Επικαιροποίηση της μονογραφίας για το κολλοειδές διοξείδιο του πυριτίου και των σχετικών φύλλων του διεθνούς κώδικα οινολογικών πρακτικών
                     
                  
               
                     
                        OENO-SPECIF 18-646
                     
                  
                  
                     
                        7
                     
                  
                  
                     
                        Επικαιροποίηση του φακέλου E-CΟΕΙ-1-ΡΟΤBIS, σχετικά με το όξινο θειώδες κάλιο
                     
                  
               
                     
                        OENO-SPECIF 18-650
                     
                  
                  
                     
                        7
                     
                  
                  
                     
                        Επανεξέταση του φακέλου F-COEI-1-OEUALB Αυγοαλβουμίνη — περιεκτικότητα σε ξηρά ουσία και pH των αυγοαλβουμινών
                     
                  
               
                     
                        OENO-SCMA 16-596
                     
                  
                  
                     
                        7
                     
                  
                  
                     
                        Επικύρωση της ανάλυσης των φθαλικών ενώσεων στους οίνους (OIV-OENO 477-2013)
                     
                  
               
                     
                        OENO-SCMA 17-619
                     
                  
                  
                     
                        7
                     
                  
                  
                     
                        Μέθοδος για τον προσδιορισμό του πολυασπαρτικού καλίου οίνου με υγρή χρωματογραφία υψηλής απόδοσης σε συνδυασμό με ανιχνευτή φθορισμού
                     
                  
               
                     
                        OENO-SCMA 17-621
                     
                  
                  
                     
                        7
                     
                  
                  
                     
                        Προσδιορισμός του οξικού οξέος οίνων με αυτοματοποιημένη ενζυματική μέθοδο
                     
                  
               
                     
                        OENO-SCMA 17-622
                     
                  
                  
                     
                        7
                     
                  
                  
                     
                        Προσδιορισμός του D-γλυκονικού οξέος οίνων και γλευκών με αυτοματοποιημένη ενζυματική μέθοδο
                     
                  
               
                     
                        OENO-SCMA 18-638
                     
                  
                  
                     
                        7
                     
                  
                  
                     
                        Επικαιροποίηση του ορίου μολύβδου στους οίνους (από το στάδιο 3)